4. ΝΟΜΟΣ υπ’ αριθ. 746 της 20/28 Ιουλ. 1948  Περί συμπληρώσεως ενίων διατάξεων του Ν.Δ. 618/48 «περί υπηρεσιών Κοινωνικής Προνοίας».  Άρθρ.1.-Εν τη έδρα εκάστης ιδρυομένης νέας Νομαρχίας συνιστάται αυτοδικαίως Κέντρον Κοινωνικής Προνοίας διοικούμενον κατά τα Ν.Δ. 85 και 618. Ο αριθμός και αι κατηγορίαι του προσωπικού του αναγκαιούντος εις έκαστον τοιούτον Κέντρον καθορίζονται δι’ αποφάσεως του Υπουργού Κοινωνικής Προνοίας, εντός του πλαισίου του Ν.Δ. 618. Τα ανωτέρω έχουσιν εφαρμογήν και δια την περιφέρειαν της Γενικής Διοικήσεως Δωδεκανήσου και αφ’ ης συνέστη αύτη. Επιτρέπεται όπως δια λόγους συγκοινωνιακών δυσχερειών, γραφεία Κοινωνικής Προνοίας αποσπώνται εκ του εις ο ανήκουσι Κέντρου Κοινωνικής Προνοίας και υπάγωνται εις Κέντρον ετέρας Νομαρχίας, δια Β.Δ/τος εκδιδομένου προτάσει του επί της Κοινωνικής Προνοίας Υπουργού. Άρθρ.2.-Αι προθεσμίαι εν γένει του Ν.Δ. 618 δύνανται να παρατείνωνται από της λήξεώς των και δια διάστημα μέχρις εξ μηνών από της ισχύος του παρόντος δι’ αποφάσεων του επί της Κοινωνικής Προνοίας Υπουργού. Άρθρ.3.-Εφ’ όσον μόνιμοι θέσεις προβλεπόμεναι εν τω Ν.Δ. 618 δεν πληρούνται, επιτρέπεται η διατήρησις ίσου αριθμού εκτάκτων υπαλλήλων επί ημερησία αποζημιώσει αντιστοιχούση εις τας αποδοχάς βαθμών κατωτέρων των κενών θέσεων τούτων. Άρθρ.4.-Ημερομίσθιοι υπάλληλοι των Κέντρων Κοινωνικής Προνοίας υπηρετούντες εις το στράτευμα υφ’ οιονδήποτε τύπον, διατηρούνται εν τη υπηρεσία, κρινόμενοι περαιτέρω δια τας λοιπάς συνεπείας του Νόμου, εφ’ όσον συντρέχουσι και αι λοιπαί προϋποθέσεις αι αφορώσαι εις τα τυπικά και ουσιαστικά αυτών προσόντα.   